Birthe Rønn Hornbech (V), 2009-05-26:
Som formanden siger, er det en lang dag, og jeg vil lægge de drillerier, som jeg ellers havde forberedt, på hylden.
Det var om, hvordan hele dagen jo har vist, at man ikke er enig om det her forslag, som fremtræder, som om man er enig.
Men lad nu det ligge.
Lad os slå fast, at tvangsægteskab er afskyeligt, modbydeligt.
Det er noget, vi alle sammen tager afstand fra.
Det skal der ikke være nogen tvivl om.
Det er krænkende, det er undertrykkende, og det er undertrykkende for begge køn.
Det er voldtægt på brudenatten for kvindernes vedkommende; det har jeg set i min polititid.
Hvor stort er problemet?
Vi ved det ikke, men et er for mange.
Ud over at det er strafbart, er det fuldstændig uforeneligt med vores kultur og vores normer at tvinge noget som helst igennem, når det drejer sig om ægteskab.
Det gælder tvang i øvrigt, men ægteskab er nu altså en tand værre.
Der er jo et mørketal - det er der ingen tvivl om - men for mig er der heller ingen tvivl i forbindelse med at sige, at problemet er langt mindre, end det nogen sinde har været.
Det bygger jeg på den måde, statistikken har udviklet sig på, og som integrationen har udviklet sig på.
De unges stilling er i dag ganske anderledes, end da vi fik regeringsmagten i 2001.
Jeg mener, at 24-års-reglen simpelt hen er det allervigtigste værn mod det her.
Det blev jo klart tilkendegivet i 2001, da vi overtog regeringen, at vi ønskede at dæmme op for arrangerede ægteskaber og tvangsægteskaber.
Siden er antallet af familiesammenføringer fra de nationer, hvor vi ved at arrangerede ægteskaber og til dels også tvangsægteskaber finder sted, reduceret ganske betydeligt.
Vi ved, at indvandrere i Danmark i højere grad end tidligere gifter sig med danskere.
Vi ved, som jeg har været inde på tidligere i dag, at kvinderne - for det er trods alt dem, det mest går ud over - efterhånden er veluddannede.
De har faktisk passeret de danske drenge.
De er selvstændige, og de finder sig ikke i så meget.
Når de så også skal være fyldt 24 år for at blive familiesammenført, jamen så er de endnu mere selvstændige, og derfor vil det være min påstand, at det i hvert fald er et problem, der er ganske væsentligt reduceret.
Jeg reklamerede tidligere på dagen for Hans Lassens bog.
Den viser faktisk også, at unge indvandrerkvinder i meget høj grad giver udtryk for, at de ønsker en uddannelse, før de får børn.
Så alt i alt er specielt kvinderne i en helt anden situation end for nogle år siden, da vi overtog regeringsmagten.
Men det rokker ikke ved, at det er en sag, vi fortsat skal have under observation.
Det er en sag, vi skal forebygge, og det gør vi bedst med ordentlig integration og de ting, jeg allerede har nævnt.
Men derudover skal der selvfølgelig også være de foranstaltninger, der er nødvendige, for at hjælpe de unge, når det først er sket.
Derfor må jeg også sige, at det undrer mig meget, at der er partier i dag, som har været med til at fremsætte dette forslag, som har stemt for det ændringsforslag, som SF kom med.
Det gik altså ud på, at man i udvisningsforslaget ikke må skærpe reglerne for bigami og for vold.
Det fatter jeg ikke, for netop der har vi jo også den æresrelaterede vold.
Der er jo, som det allerede er meddelt Folketinget i udvalget under almindelig del,
foretaget en lang række aktiviteter og tiltag.
Der kan peges på en lang række positive resultater.
Vi har planer, som vi jo også har samarbejdet med oppositionen om, idet vi, de fleste af partierne, jo er sammen om at formidle satspuljerne.
Så egentlig forstår jeg slet ikke det her forslag, for vi har jo netop været enige om, at holdninger og normer i høj grad også er det, det drejer sig om.
Det drejer sig om, at der er nogle botilbud.
Det drejer sig om, at der er nogle rollemodeller - også for mændenes vedkommende.
Det drejer sig om et mæglerkorps.
Så jeg må nok sige, at jeg finder det her forslag lidt overflødigt med undtagelse af en enkelt bestemmelse, som jeg finder fuldstændig ude i hampen, og som jeg ikke fatter at SF og Enhedslisten er gået med til, nemlig sanktionen om tilhold på et meget tidligt tidspunkt i forberedelseshandlingerne til kriminalitet.
Det plejer man ikke at være så interesseret i, når det gælder indsamling til terrororganisationer.
Så jeg forstår det ikke.
Så kort sagt: Skulle vi nu ikke holde sommerferie og skrinlægge det her og så være sammen om, at jeg nu får iværksat de her ting, som jeg har lovet, som vi har aftalt, og som står i det her forslag?